Къалэунэ Шыхьбан и къуэ Сэлихь Хьэжы II (1382)

 Амир Шыхьбан и къуэщ, япэ ита пащтыхьыр и къуэшщ. Щытеувам щыгъуэ и ныбжьыр илъэс 11 хъууэ арати, шэрджэс лъэпкъым къыхэкIа дзэзешэ Беркъукъум къэралыр зэрихьащ.
 Беркъукъум къэралым куэд хуилэжьащ: Хьэлэб къытеуэу щыта тыркумэнхэр игъэшынащ, щIыналъэм ирихужащ, бедуинхэр игъэIэсащ, Нилым лъэмыжышхуэ трилъхьащ. Пащтыхь увыпIэм ехъуапсэ щыхъум, къеныкъуэкъу пщыхэр лъэныкъуэ иригъэзащ, мыдрейхэр хэту хасэ зэригъэпэщри, пащтыхьыр трамыгъэкIмэ, къэралыр кIуэцIрыхуну я фIэщ ищIащ. Ахэр зэчэнджэщри, пащтыхьыр традзу абы и пIэкIэ Беркъукъур трагъэувэну мурад ящIащ. Абдеж щыщIидзащ «Шэрджэс пащтыхьхэм я къэралыгъуэ» жыхуиIэ лъэхъэнэр, Беркъукъури а къэралыгъуэм и зэхэублакIуэу къалъытащ.
 Шыхьбан и къуэ Сэлихь Хьэжы II пащтыхьу зэрытетар зы илъэс иримыкъущ.